[{"text_idx": "#000000", "text": "Posttagmeze de la 14-an de aprilo, c\u0302ina prezidanto Xi Jinping bonvenigis sian brazilan paralelulon, prezidento Lui\u0301s Ina\u0301cio Lula da Silva, c\u0302e la orienta pordego de la Granda Popola Halo en Pekino, per pompa ceremonio kiu kortus\u0302is la brazilan delegitaron: tiam la armea muzikbando ludis la faman kanzonon \"Novo Tempo\" (nova epoko), de la brazilaj muzikistoj Ivan Lins kaj Victor Martins."}, {"text_idx": "#000001", "text": "Xi Jinping kaj Lula piediras dum la bando ludas la melodion de la brazila kanto \"Novo Tempo\"."}, {"text_idx": "#000002", "text": "Tiu kanzono estas tre konata de brazilanoj, kaj brazilaj ministroj tuj komencis kanti g\u0302in. Televidaj kameraoj kaptis larmojn sur la vizag\u0302o de la brazila ministro pri kulturo, Margareth Menezes, kaj certe multaj aliaj brazilanoj ploris spektante tiun scenon per televido. La epizodo kaptis atenton kaj de c\u0302inoj kaj de brazilanoj en sociaj retejoj."}, {"text_idx": "#000003", "text": "Verkita en s\u0302losila epoko de la historio de la lando, la transiro de diktaturo al demokratio en la 1980-aj jaroj, la kanto anoncas novan epokon kaj alportis al la brazila popolo esperon pri brila estonteco. Ivan Lins kaj Victor Martins estis tre ekscititaj de la elekto de ilia muziko por bonvenigi prezidenton Lula en C\u0302inio."}, {"text_idx": "#000005", "text": "\"Miaj geamikoj, mi estas tiom g\u0302oja! Vi ne povas imagi la signifon de tio por mi kaj Victor. La teksto de 'Nova Epoko', jam en 1980, celis doni memfidon al la popolo de ni tiom amata. Por alporti esperon al c\u0302iuj pri la libereco konkerota post kvin jaroj. Hodiau\u0306 oni ludis tiun kanton denove por kurag\u0302igi la novan prezidenton gvidi nin en rekonstruado de nia vera, amata lando kaj nia kara popolo,\" deklaris Ivan Lins."}, {"text_idx": "#000006", "text": "En la nuna kunteksto, la kanto farig\u0302is simbolo de la reveno de Brazilo al la internacia scenejo. La edzino de prezidento Lula, J\u0302anj\u0302a Lula da Silva, dum renkontig\u0302o kun Peng Liyuan, edzino de prezidanto Xi Jinping, klarigis pri la signifo de tiu kanto por la brazila popolo. J\u0302anj\u0302a poste aldonis: \"Ni ja travivas novan tempon. Brazilo revenis!\""}, {"text_idx": "#000008", "text": "Evandro Carvalho, profesoro pri internacia juro kaj fakulo pri c\u0302in-brazilaj rilatoj, rememoris epizodon okazintan en 2016. Tiam, Evandro arang\u0302is, en Rio-de-J\u0302anejro, renkontig\u0302on inter Ivan Lins kaj la c\u0302ina j\u0302azmuzikisto Coco Zhao. Tiam, ili ekplanis muzikan kunlaboron, kio bedau\u0306rinde ne realig\u0302is tiutempe. C\u0302u eble nun, en la nova tempo de c\u0302in-brazilaj rilatoj, ili sukcesos?"}]